Et forældrepar fra Frederikshavn er ved Retten i Hjørring kendt skyldig i at have udøvet vold mod deres datter. Ifølge anklageskriften er den 28-årige kvinde og 36-årige mand tiltalt for at have påført deres få måneder gamle datter så meget vold i hovedet og på kroppen, at hun blandt andet fik adskillige ribbensbrud, brud på den ene lårbensknogle, brud på den ene skinnebensknogle samt flere røde og blå mærker. Parret har - ifølge anklagerne - også rusket deres datter så voldsomt, at hun fik en hjerneblødning. Datteren er født i 2018 - og hun var dermed under et år, da volden fandt sted. Anklagerne stammer fra vold, der skulle være foregået fra den 4. marts til den 9. maj i 2018. Retsformanden begrundede i dag overfor offentligheden ikke, hvorfor forældreparret blev erklæret skyldige i anklagerne. Det vil ske onsdag, hvor strafudmålingen finder sted. - Derfor kan jeg heller ikke i dag udtale mig nærmere omkring sagen. Vi skal først procedere straffen i morgen og have fastsat den endelige dom, før jeg vil udtale mig yderligere, siger anklager Morten Sønderby. Anklagemyndigheden har lagt op til en straf på mindst fire års fængsel. Derfor har sagen kørt som en nævningesag. Forældreparret nægter sig skyldig i anklagerne.
Den 28-årige mor og 36-årige far blev kendt skyldig i vold mod deres få måneder gamle datter. Onsdag får parret deres straf.